Дадатак 22

**АСАБЛІВАСЦІ АРГАНІЗАЦЫІ АДУКАЦЫЙНАГА**

**ПРАЦЭСУ ПРЫ ВЫВУЧЭННІ ВУЧЭБНАГА ПРАДМЕТА**

**«АСНОВЫ БЯСПЕКІ ЖЫЦЦЯДЗЕЙНАСЦІ»**

**1. Вучэбныя праграмы**

У 2023/2024 навучальным годзе пры вывучэнні вучэбнага прадмета «Асновы бяспекі жыццядзейнасці» выкарыстоўваюцца вучэбныя праграмы, зацверджаныя Міністэрствам адукацыі ў 2023 годзе.

Звяртаем увагу, што ў вучэбныя праграмы па вучэбным прадмеце «Асновы бяспекі жыццядзейнасці» ўнесены наступныя змены:

пашыраны і пераструктураваны змест раздзела «Асабістая і калектыўная бяспека. Правілы дарожнага руху» (II–V класы) за кошт матэрыялу, які адлюстроўвае змены ў Правілах дарожнага руху (Указ Прэзідэнта Рэспублікі Беларусь ад 18.04.2022 № 145 «Аб удасканаленні арганізацыі дарожнага руху»);

уключаны чаканыя вынікі (асобасныя, метапрадметныя, прадметныя) вывучэння зместу вучэбнага прадмета «Асновы бяспекі жыццядзейнасці»;

адлюстраваны віды дзейнасці, асноўныя патрабаванні да вынікаў вучэбнай дзейнасці пры засваенні зместу раздзелаў («Асабістая і калектыўная бяспека», «Абарона ад надзвычайных сітуацый», «Навакольнае асяроддзе і бяспека», «Здаровы лад жыцця») па класах.

Усе вучэбныя праграмы размешчаны на нацыянальным адукацыйным партале:

*<https://adu.by/>* [*Галоўная/ Адукацыйны працэс. 2023/2024 навучальны год / Агульная сярэдняя адукацыя / Вучэбныя прадметы. I–IV класы*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/uchebnye-predmety-i-iv-klassy.html)*;*

[*https://adu.by/*](https://adu.by/)[*Галоўная / Адукацыйны працэс. 2023/2024 навучальны год / Агульная сярэдняя адукацыя / Вучэбныя прадметы. V–XI класы/ Асновы бяспекі жыццядзейнасці*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/uchebnye-predmety-v-xi-klassy/osnovy-bezopasnosti-zhiznedeyatelnosti.html)*.*

**2. Вучэбныя выданні**

Поўная інфармацыя аб вучэбна-метадычным забеспячэнні адукацыйнага працэсу па вучэбным прадмеце «Асновы бяспекі жыццядзейнасці» ў 2023/2024 навучальным годзе размешчана на нацыянальным адукацыйным партале:

[*https://adu.by/*](https://adu.by/)[*Галоўная/ Адукацыйны працэс. 2023/2024 навучальны год / Агульная сярэдняя адукацыя / Вучэбныя прадметы. I–IV класы*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/uchebnye-predmety-i-iv-klassy.html)*;*

[*https://adu.by/*](https://adu.by/)[*Галоўная / Адукацыйны працэс. 2023/2024 навучальны год / Агульная сярэдняя адукацыя / Вучэбныя прадметы. V–XI класы/ Асновы бяспекі жыццядзейнасці*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/uchebnye-predmety-v-xi-klassy/osnovy-bezopasnosti-zhiznedeyatelnosti.html)*.*

**3. Асаблівасці арганізацыі адукацыйнага працэсу**

Навучанне вучняў асновам бяспекі жыццядзейнасці ў ІІ–V класах згодна з тыпавым вучэбным планам агульнай сярэдняй адукацыі, зацверджаным пастановай Міністэрства адукацыі Рэспублікі Беларусь, ажыццяўляецца на занятках вучэбнага прадмета «Асновы бяспекі жыццядзейнасці», у VІ–VІІІ класах – на факультатыўных занятках.

Пры арганізацыі адукацыйнага працэсу па вучэбным прадмеце «Асновы бяспекі жыццядзейнасці» настаўнік **абавязаны кіравацца патрабаваннямі вучэбных праграм**, на аснове якіх ён ажыццяўляе каляндарна-тэматычнае планаванне, распрацоўвае паўрочнае планаванне з улікам рэальных умоў навучання і выхавання ў канкрэтным класе. Любое вучэбна-метадычнае забеспячэнне, якое выкарыстоўвае настаўнік, павінна быць накіравана на дасягненне адукацыйных вынікаў, зафіксаваных у вучэбных праграмах.

У вучэбных праграмах змяшчаюцца пералікі тэрмінаў і паняццяў, якія падлягаюць абавязковаму засваенню, а таксама патрабаванні да адукацыйных вынікаў вучняў. Не дапускаецца прад'яўленне да вучняў патрабаванняў, якія не прадугледжаны вучэбнымі праграмамі.

Ва ўстановах агульнай сярэдняй адукацыі, размешчаных на тэрыторыі радыяцыйнага забруджвання, дадаткова праводзяцца заняткі па радыяцыйнай бяспецы (вучэбная праграма факультатыўных заняткаў «Асновы радыяцыйнай бяспекі» для I–IX класаў, зацверджана Міністэрствам адукацыі Рэспублікі Беларусь у 2020 годзе). Вучэбная праграма размешчана на нацыянальным адукацыйным партале:

[*https://adu.by/*](https://adu.by/)[*Галоўная/ Адукацыйны працэс. 2023/2024 навучальны год / Агульная сярэдняя адукацыя / Вучэбныя прадметы. I–IV класы*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/uchebnye-predmety-i-iv-klassy.html)*;*

[*https://adu.by/*](https://adu.by/)[*Галоўная / Адукацыйны працэс. 2023/2024 навучальны год / Агульная сярэдняя адукацыя / Вучэбныя прадметы. V–XI класы/ Асновы бяспекі жыццядзейнасці*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/uchebnye-predmety-v-xi-klassy/osnovy-bezopasnosti-zhiznedeyatelnosti.html)*.*

Заняткі па радыяцыйнай бяспецы запісваюцца ў класным журнале на асобнай старонцы: у І–ІV класах – 4 заняткі, V–ІХ класах – 8 заняткаў у навучальным годзе.

Пры арганізацыі працэсу навучання асновам бяспекі жыццядзейнасці трэба **кіравацца наступнымі нарматыўнымі прававымі дакументамі**:

Указам Прэзідэнта Рэспублікі Беларусь ад 28.11.2005 № 551 «Аб мерах па павышэнні бяспекі дарожнага руху» (рэд. ад 30.12.2019 № 492) (са зменамі, прадугледжанымі Указам Прэзідэнта Рэспублікі Беларусь ад 18.04.2022 № 145 «Аб удасканаленні арганізацыі дарожнага руху»);

Дырэктывай Прэзідэнта Рэспублікі Беларусь ад 11.03.2004 № 1 «Аб мерах па ўмацаванні грамадскай бяспекі і дысцыпліны» (рэд. ад 12.10.2015 № 420);

Законам Рэспублікі Беларусь ад 27.11.2006 № 183-З «Аб грамадзянскай абароне» (рэд. ад 17.07.2020 № 50-З);

Законам Рэспублікі Беларусь ад 15.06.1993 № 2403-XII «Аб пажарнай бяспецы» (рэд. ад 04.01.2021 № 74-З);

Законам Рэспублікі Беларусь ад 05.05.1998 № 141-З «Аб абароне насельніцтва і тэрыторый ад надзвычайных сітуацый прыроднага і тэхнагеннага характару» (рэд. ад 17.07.2020 № 50-З);

Законам Рэспублікі Беларусь ад 05.01.2008 № 313-З «Аб дарожным руху» (рэд. ад 14.12.2021 № 134-З);

Канцэпцыяй забеспячэння бяспекі дарожнага руху, зацверджанай пастановай Савета Міністраў Рэспублікі Беларусь ад 14.06.2006 № 757 (рэд. ад 17.08.2016 № 642);

Комплексам мер па павышэнні бяспекі дарожнага руху ў Рэспубліцы Беларусь на 2019–2025 гады «Добрая дарога»;

Правіламі аўтамабільных перавозак пасажыраў, зацверджанымі пастановай Савета Міністраў Рэспублікі Беларусь ад 30.06.2008 № 972 (рэд. ад 25.03.2022 № 175);

пастановай Савета Міністраў Рэспублікі Беларусь ад 10.04.2001 № 495 «Аб Дзяржаўнай сістэме папярэджання і ліквідацыі надзвычайных сітуацый» (рэд. ад 30.12.2020 № 772);

Канцэпцыяй інфармацыйнай бяспекі Рэспублікі Беларусь, зацверджанай пастановай Савета Бяспекі Рэспублікі Беларусь ад 18.03.2019 №1;

Правіламі аховы жыцця людзей на водах Рэспублікі Беларусь, зацверджанымі пастановай Савета Міністраў Рэспублікі Беларусь ад 11.12.2009 № 1623 (рэд. ад 28.12.2013 № 1149).

Звяртаем увагу на тое, што ў адпаведнасці з Указам Прэзідэнта Рэспублікі Беларусь ад 18.04.2022 № 145 «Аб удасканаленні арганізацыі дарожнага руху» змененыя Правілы дарожнага руху патрабуюць дакладнага тлумачэння іх вучням на занятках па вучэбным прадмеце «Асновы бяспекі жыццядзейнасці» і ў пазаўрочнай дзейнасці. На нацыянальным адукацыйным партале размешчаны *Рэкамендацыі для педагагічных работнікаў па тлумачэнні вучням новаўвядзенняў у Правілах дарожнага руху, якія ўступілі ў сілу 27 кастрычніка 2022 года* *(*[*https://adu.by/*](https://adu.by/)[*Адукацыйны працэс. 2023/2024 навучальны год / Агульная сярэдняя адукацыя / Метадычныя рэкамендацыі, указанні*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/metodicheskie-rekomendatsii-ukazaniya.html)*).*

Па меркаванні настаўніка вучні могуць весці адзін рабочы сшытак у клетку (для запісаў на ўроку).

**Дамашнія заданні** па вучэбным прадмеце «Асновы бяспекі жыццядзейнасці» не прадугледжаны.

З мэтай фарміравання ў вучняў самазахоўных і адказных паводзін неабходна на вучэбных занятках акцэнтаваць увагу на няўхільным выкананні правіл дарожнага руху. Пры гэтым мэтазгодна выкарыстоўваць навучальныя фільмы і іншыя матэрыялы, узгодненыя з ГУДАІ МУС Рэспублікі Беларусь (пры наяўнасці змен, унесеных у п. 2.5, 2.6, 2.42, 2.45, 2.47, 2.59 2.60-1, 16.2, 17.2-1, 17.3, 17.4, 18.5, 114, 148-1, 150, 166.9 Правіл. Дарожныя знакі 3.35, 4.11.1, 4.11.2, 5.16.3, 5.16.4) і размешчаныя на сайце Міністэрства ўнутраных спраў Рэспублікі Беларусь у раздзеле ГУДАІ МУС «Міліцыя – дзецям»: *(*[*http://pdd.by/*](http://pdd.by/)[*Для дзяцей*](https://pdd.by/%D0%BF%D0%B4%D0%B4-%D0%B4%D0%BB%D1%8F-%D0%B4%D0%B5%D1%82%D0%B5%D0%B9/)*).* Ва ўстановах адукацыі неабходна праводзіць тлумачальную работу, накіраваную на мінімізацыю наступстваў траўміруючых фактараў, якія ўзнікаюць пры выкарыстанні вучнямі сродкаў персанальнай мабільнасці (электрасамакатаў, сігвеяў, скейтбордаў, цюбінгаў, батутаў).

На вучэбных занятках мэтазгодна выкарыстоўваць метад мадэлявання сітуацый, у якіх могуць аказацца вучні ў паўсядзённым жыцці. Стварэнне і даследаванне мадэлей рэальнага жыцця, рашэнне сітуацыйных задач, складанне схем, інструкцый, алгарытмаў бяспечных паводзін дазваляюць вучням адэкватна ўспрымаць навакольны свет, распазнаваць небяспечныя і надзвычайныя сітуацыі і правільна дзейнічаць у выпадку іх узнікнення. Пры гэтым абавязковай умовай з'яўляецца шматразовае (у розных формах) паўтарэнне дзеянняў, якія імітуюць бяспечныя паводзіны на вуліцы, у двары, дома, у школе з мэтай выпрацоўкі звычкі выконваць вывучаныя правілы.

У межах вучэбных заняткаў могуць быць праведзены практычныя мерапрыемствы, накіраваныя на ахову непаўналетніх ад сексуальнага гвалту і эксплуатацыі: трэнінгі па фарміраванні навыкаў бяспечных паводзін; гутаркі, якія садзейнічаюць выпрацоўцы стратэгій дзеянняў у сітуацыях, якія пагражаюць жыццю, з прыцягненнем законных прадстаўнікоў вучняў, прадстаўнікоў грамадскіх арганізацый.

Ва ўсіх класах пры вывучэнні тэм аб крымінагенных небяспеках неабходна ўключаць матэрыял аб правілах паводзін пры пагрозе ўзнікнення тэрарыстычных актаў. Пры разглядзе гэтых пытанняў звяртаецца ўвага на спосабы паведамлення аб магчымай пагрозе тэрарыстычнага акта, а таксама на адміністрацыйную адказнасць за заведама ілжывае паведамленне аб пагрозе тэрарыстычнага акта або надзвычайнай сітуацыі.

Прафілактычная работа па антынаркатычнай бяспецы павінна ажыццяўляцца планамерна і сістэматычна. Аднак у змест заняткаў па асновах бяспекі жыццядзейнасці **не павінны** ўключацца звесткі аб спосабах атрымання і выкарыстання наркатычных рэчываў, асаблівасцях іх уздзеяння і адчуванняў, якія ўзнікаюць пры іх ужыванні. Увагу вучняў варта канцэнтраваць на сацыяльных наступствах ужывання наркатычных рэчываў, курыльных сумесей, спайсаў.

Пры вывучэнні пытанняў прафілактыкі ўтапленняў увага вучняў акцэнтуецца на тым, што няшчасныя выпадкі адбываюцца не толькі па прычыне парушэння правіл паводзін на вадзе, але і з-за няўмення абыходзіцца з інвентаром для плавання.

У сувязі з такімі рэальнымі сітуацыямі, як няправільная эксплуатацыя электрасетак жылога фонду, павелічэнне паверхавасці новабудоўляў, павышэнне магутнасці ўключаных у сетку бытавых электрапрыбораў, асаблівае значэнне набываюць веды і ўменні па пажарнай бяспецы. Пры вывучэнні адпаведных тэм асаблівую ўвагу трэба надаць бяспецы абыходжання з адкрытым агнём у населеных пунктах.

**Ацэнка вынікаў вучэбнай дзейнасці вучняў па вучэбным прадмеце «Асновы бяспекі жыццядзейнасці» ў ІІ–ІV класах** ажыццяўляецца на змястоўна-ацэначнай аснове без выстаўлення адзнак. Дыягностыка засваення вучэбнага матэрыялу для наступнай своечасовай ліквідацыі прабелаў у засваенні ведаў вучнямі праводзіцца ў розных формах: віктарына, тэставая работа, рашэнне сітуацыйных задач і іншых формах.

Пры правядзенні прамежкавай атэстацыі, атэстацыі вучняў па выніках навучальнага года ў II–IV класах па вучэбным прадмеце «Асновы бяспекі жыццядзейнасці» выкарыстоўваюцца запісы «засвоіў(ла)», «не засвоіў(ла)».

Пры правядзенні бягучай, прамежкавай атэстацыі, атэстацыі па выніках навучальнага года ў V класе па вучэбным прадмеце «Асновы бяспекі жыццядзейнасці», у адпаведнасці з правіламі атэстацыі (глава 2, п. 22)[[1]](#footnote-1), вучням выстаўляюцца адзнакі «залічана», «не залічана».

**Рэалізацыя выхаваўчага патэнцыялу вучэбнага прадмета**

У 2023/2024 навучальным годзе актуальнымі застаюцца рэалізацыя ў адукацыйным працэсе выхаваўчага патэнцыялу вучэбнага прадмета «Асновы бяспекі жыццядзейнасці», фарміраванне ў вучняў пачуцця патрыятызму, грамадзянскасці, павагі да гістарычнага мінулага, стваральнай працы як галоўнай умовы развіцця беларускай дзяржавы. Вырашэнне гэтых задач павінна садзейнічаць фарміраванню атмасферы міру і згоды ў беларускім грамадстве і быць непасрэдна звязана з дасягненнем вучнямі асобасных адукацыйных вынікаў, адлюстраваных у адукацыйных стандартах і вучэбных праграмах.

Пры фармулёўцы выхаваўчых задач вучэбных заняткаў трэба арыентавацца на ўказаныя асобасныя адукацыйныя вынікі.

Падчас вывучэння кожнай тэмы неабходна ствараць умовы для фарміравання ў вучняў каштоўнасных адносін да свайго здароўя і жыцця, выхавання такіх якасцей, як адказнасць за асабістую бяспеку і бяспеку навакольных, арганізаванасць, дысцыплінаванасць, уважлівасць, асцярожнасць, вытрымка, смеласць.

Пры падборы дыдактычнага матэрыялу да вучэбных заняткаў рэкамендуецца аддаваць перавагу такім практыкаванням і заданням, якія сваім зместам выхоўваюць у вучняў любоў да Радзімы, садзейнічаюць фарміраванню грамадзянскасці, нацыянальнай самасвядомасці, маральнай, экалагічнай культуры, культуры бяспекі жыццядзейнасці, каштоўнасных адносін да свайго здароўя.

З мэтай рэалізацыі выхаваўчага патэнцыялу вучэбнага прадмета «Асновы бяспекі жыццядзейнасці» рэкамендуецца выкарыстоўваць актыўныя формы навучання: гульнявыя метады, рашэнне сітуацыйных задач, практыкаванні-трэнінгі (на спецыяльна абсталяваных пляцоўках і аб'ектах); гутаркі, дыскусіі, апавяданні-прэзентацыі, чытанне і абмеркаванне мастацкіх твораў, дэманстрацыя фрагментаў мультыплікацыйных фільмаў і відэаматэрыялаў з наступным іх абмеркаваннем; аналіз малюнкаў, фатаграфій, плакатаў, тэматычнае маляванне, прыдумванне гісторый і іншыя формы навучання. Пры гэтым асаблівую ўвагу трэба надаваць развіццю культуры маўлення вучняў, фарміраванню паважлівых адносін да суразмоўцы.

**4. Дадатковыя рэсурсы**

У дапамогу настаўнікам на нацыянальным адукацыйным партале размешчаны матэрыял для правядзення работы па папярэджанні выпадкаў траўміравання непаўналетніх на аб'ектах чыгункі *(*[*https://adu.by/*](https://adu.by/)[*Галоўная / Адукацыйны працэс. 2023/2024 навучальны год / Агульная сярэдняя адукацыя / Вучэбныя прадметы. V–XI класы / Асновы бяспекі жыццядзейнасці / Бяспечныя паводзіны на чыгунцы*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/uchebnye-predmety-v-xi-klassy/osnovy-bezopasnosti-zhiznedeyatelnosti.html)*)*.

На сайце Міністэрства па надзвычайных сітуацыях Рэспублікі Беларусь у раздзеле «Цэнтр бяспекі МНС» *(*[*https://mchs.gov.by/tsentr-bezopasnosti-mchs*](https://mchs.gov.by/tsentr-bezopasnosti-mchs)*)*, YouTube-канале Міністэрства па надзвычайных сітуацыях Рэспублікі Беларусь ([*https://www.youtube.com/c/mchsgovby112*](https://www.youtube.com/c/mchsgovby112)*)* размешчаны матэрыял, які інфармуе аб надзвычайных сітуацыях, дзеяннях, якія дапамогуць дзецям знізіць рызыкі, пагрозы ў іх і будуць садзейнічаць бяспецы, захаванню здароўя і жыцця.

Па спасылцы [*https://www.youtube.com/watch?v=FILgPxyDcr0&list=PL6UfMc07JDjYGdh8ltwb\_Is6BkMsKXyFd&index=5*](https://www.youtube.com/watch?v=FILgPxyDcr0&list=PL6UfMc07JDjYGdh8ltwb_Is6BkMsKXyFd&index=5)даступны для запампоўкі мультыплікацыйны серыял «Чароўная кніга»; па спасылцы [*https://mchs.gov.by/mobilnoe-prilozhenie-mchs-belarusi-pomoshch-ryadom*](https://mchs.gov.by/mobilnoe-prilozhenie-mchs-belarusi-pomoshch-ryadom/) – мабільны дадатак «МНС Беларусі: дапамога побач».

**Звяртаем увагу, што**пры правядзенні заняткаў па асновах бяспекі жыццядзейнасці неабходна выкарыстоўваць эфектыўныя формы ўзаемадзеяння:

з раённымі (гарадскімі) аддзеламі ўнутраных спраў, работнікамі праваахоўных органаў;

раённымі (гарадскімі) аддзеламі па надзвычайных сітуацыях, рэгіянальнымі аддзяленнямі грамадскага аб'яднання «Беларуская маладзёжная грамадская арганізацыя ратавальнікаў-пажарных»;

Рэспубліканскім дзяржаўна-грамадскім аб'яднаннем «Беларускае рэспубліканскае таварыства ратавання на водах» (АСВОД);

Рэспубліканскім дзяржаўна-грамадскім аб'яднаннем «Беларускае добраахвотнае пажарнае таварыства» і яго структурнымі падраздзяленнямі;

арганізацыямі і ўстановамі аховы здароўя.

**5. Арганізацыя метадычнай работы**

Для арганізацыі дзейнасці метадычных фарміраванняў настаўнікаў, якія выкладаюць асновы бяспекі жыццядзейнасці, у 2023/2024 навучальным годзе прапануецца адзіная тэма ***«Удасканаленне прафесійнай кампетэнтнасці педагогаў па пытаннях развіцця і выхавання асобы вучня сродкамі вучэбнага прадмета „Асновы бяспекі жыццядзейнасці“»***.

На жнівеньскіх прадметных секцыях настаўнікаў, якія выкладаюць асновы бяспекі жыццядзейнасці, рэкамендуецца абмеркаваць наступныя пытанні:

1. Нарматыўнае прававое і навукова-метадычнае забеспячэнне адукацыйнага працэсу па асновах бяспекі жыццядзейнасці ў 2023/2024 навучальным годзе:

Кодэкс Рэспублікі Беларусь аб адукацыі, іншыя нарматыўныя прававыя акты, якія рэгулююць пытанні арганізацыі адукацыйнага працэсу на I і II ступенях агульнай сярэдняй адукацыі: асноўныя палажэнні, выхаванне ў сістэме адукацыі, агульныя патрабаванні да арганізацыі адукацыйнага працэсу;

пытанні арганізацыі бяспекі адукацыйнага працэсу, арганізацыі выхаваўчага працэсу ва ўстановах агульнай сярэдняй адукацыі;

абноўленыя вучэбныя праграмы і вучэбна-метадычныя комплексы па вучэбным прадмеце «Асновы бяспекі жыццядзейнасці».

2. Аналіз вынікаў метадычнай работы настаўнікаў, якія выкладаюць асновы бяспекі жыццядзейнасці, у 2022/2023 навучальным годзе. Планаванне работы метадычных фарміраванняў у 2023/2024 навучальным годзе.

**На працягу навучальнага года на пасяджэннях метадычных фарміраванняў настаўнікаў** рэкамендуецца разгледзець тэарэтычныя аспекты фарміравання асобасных, метапрадметных і прадметных кампетэнцый вучняў сродкамі вучэбнага прадмета з улікам наяўнага эфектыўнага педагагічнага досведу настаўнікаў рэгіёна:

сучасны ўрок па асновах бяспекі жыццядзейнасці: яго складнікі, крытэрыі паспяховасці;

арганізацыя паўтарэння, сістэматызацыі і абагульнення вучэбнага матэрыялу на вучэбных занятках па асновах бяспекі жыццядзейнасці;

выкарыстанне ў адукацыйным працэсе дыдактычных і дыягнастычных матэрыялаў па асновах бяспекі жыццядзейнасці практыка-арыентаванага характару пры фарміраванні метапрадметных уменняў і навыкаў вучняў, рэалізацыі міжпрадметных сувязей, выхаваўчага патэнцыялу зместу вучэбных заняткаў;

фарміраванне ў вучняў сацыяльна і асобасна значных якасцей сродкамі вучэбнага прадмета «Асновы бяспекі жыццядзейнасці»;

развіццё асобасных кампетэнцый вучняў пры ажыццяўленні (арганізацыі) розных відаў дзейнасці (пазнавальнай, камунікатыўнай, пошукавай, творчай і іншых відаў дзейнасці) на вучэбных занятках па асновах бяспекі жыццядзейнасці;

фарміраванне інфармацыйнай і камунікатыўнай кампетэнцый вучняў сродкамі вучэбнага прадмета «Асновы бяспекі жыццядзейнасці».

З мэтай забеспячэння ўмоў для развіцця прафесійнай кампетэнтнасці настаўнікаў у Акадэміі паслядыпломнай адукацыі праводзяцца мерапрыемствы ў адпаведнасці з Рэспубліканскім каардынацыйным планам мерапрыемстваў дадатковай адукацыі педагагічных работнікаў *(*[*https://akademy.by/index.php/be/aktual/37-anons-2*](https://akademy.by/index.php/ru/aktual/37-anons-2)*).*

1. Пастанова Міністэрства адукацыі Рэспублікі Беларусь ад 11.07.2022 № 184 «Аб атэстацыі вучняў пры засваенні зместу адукацыйных праграм агульнай сярэдняй адукацыі». [↑](#footnote-ref-1)